32002D1919
L 293/5
JURNALUL OFÍCIAL AL UNIUNII EUROPENE
DECIZIA NR. 1919/2002/CE A PARLAMENTULUI EUROPEAN ȘI A CONSILIULUI
din 21 octombrie 2002
de modificare a Deciziei 96/411/CE a Consiliului privind îmbunătățirea statisticilor agricole comunitare
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 285 alineatul (1),
având în vedere propunerea Comisiei (1),
hotărând în conformitate cu procedura menționată în articolul 251 din tratat (2),
întrucât:
(1)
Decizia 96/411/CE a Consiliului (3) permite statisticilor agricole comunitare să răspundă mai bine necesităților de informare determinate de politica agricolă comună.
(2)
Raportul Comisiei către Parlamentul European și Consiliu privind stadiul punerii în aplicare a Deciziei 96/411/CE stabilește un bilanț pozitiv al aplicării acestei decizii.
(3)
Procesul de adaptare a sistemelor statistice naționale la necesitățile care decurg din evoluția politicii agricole comune nu s-a finalizat încă.
(4)
Evoluția internă a politicii agricole comune, precum și contextul exterior al extinderii spre est și începutul unei noi runde de negocieri comerciale multilaterale pledează pentru îmbunătățirea identificării nevoilor statistice și, dacă este necesar, a finalizării consecutive a cadrului legislativ în vigoare care delimitează domeniul informațiilor statistice privind politica agricolă comună pe care statele membre trebuie să le furnizeze Comisiei.
(5)
Propunerea de decizie a Parlamentului European și a Consiliului privind programul statistic comunitar (2003-2007) (4) preconizează continuarea acțiunilor vizând ameliorarea statisticilor existente și planificarea dezvoltării viitoare pentru a putea răspunde nevoilor politicii agricole comune.
(6)
Instrumentul realizat prin Decizia 96/411/CE a permis favorizarea procesului de adaptare a sistemului statisticilor agricole comunitare la evoluția nevoilor de informație statistică ale politicii agricole comune. Cu toate acestea, procesul nu este încă finalizat. Prin urmare trebuie să se modifice Decizia 96/411/CE pentru a se putea prelungi acest proces,
ADOPTĂ PREZENTA DECIZIE:
Articolul 1
Decizia 96/411/CE se modifică după cum urmează:
1.
La articolul 3, cuvintele „din perioada 2000-2002” se înlocuiesc cu cuvintele „din perioada 2003-2007”.
2.
La articolul 6, alineatul (4) se înlocuiește cu următorul text:
„(4) Suma alocată pentru execuția prezentului program pentru perioada 2003-2007 se stabilește la 5 milioane de euro.
Creditele anuale sunt autorizate de autoritatea bugetară în limita proiecțiilor financiare.”
3.
La articolul 11, anul „2002” se înlocuiește cu „2007”.
4.
La articolul 11, teza „după consultarea Comitetului permanent pentru statisticile agricole” se elimină.
Articolul 2
Prezenta decizie intră în vigoare în a treia zi de la data publicării în Jurnalul Oficial al Comunităților Europene.
Articolul 3
Prezenta decizie se adresează statelor membre.
Adoptată la Luxemburg, 21 octombrie 2002.